ທ່ານ ທອງລຸນ ສີສຸລິດ ນາຍົກລັດຖະມົນຕີລາວ ແລະຄະນະຜູ້ແທນລັດຖະບານລາວ ໄດ້ຢ້ຽມຢາມເຂດອຸດສາຫະກຳດ້ຽນນາມ-ດ້ຽນງອັກ ຢູ່ແຂວງກວາງນາມ, ທາບທາມບົດຮຽນຮູບແບບພັດທະນາເສດຖະກິດ, ສັງຄົມຢູ່ໂຮ້ຍອານ. ຝ່າຍ ລາວ ເອົາໃຈໃສ່ທີ່ສຸດເຖິງການຊອກຮູ້ບົດຮຽນຂອງຫວຽດນາມ ກ່ຽວກັບການດຶງດູດການລົງທຶນຈາກຕ່າງປະເທດ; ເນັ້ນໜັກຄວາມສຳຄັນຂອງການຮ່ວມມືທ້ອງຖິ່ນ ແລະບັນດາທ້ອງຖິ່ນຂອງສອງປະເທດຄວນສືບຕໍ່ຮັກສາ ແລະເພີ່ມທະວີການຮ່ວມມືຢ່າງແໜ້ນແຟ້ນກວ່າອີກ, ໜູນຊ່ວຍເຊິ່ງກັນ ແລະກັນໃນທຸກດ້ານ.
ໃນ ວັນທີ 6 ກໍລະກົດ, ທ່ານ ຫງວຽນແທງຟອງ, ກໍາມະການສູນກາງພັກ, ຮອງເລຂາຄະນະພັກນະຄອນ, ປະທານຄະນະກໍາມະການປະຊາຊົນນະຄອນໂຮ່ຈີມິນ ໄດ້ຕ້ອນຮັບຄະນະຜູ້ແທນສະຖານທູດ ລາວ ນໍາໂດຍທ່ານ ແສງເພັດ ຮຸ່ງບຸນຍວງ ເອກອັກຄະລັດຖະທູດວິສາມັນຜູ້ມີອໍານາດເຕັມແຫ່ງ ສປປ ລາວ ປະຈໍາຫວຽດນາມ ເນື່ອງໃນໂອກາດໄປຢ້ຽມຢາມນະຄອນ ໂຮ່ຈີມິນ. ທີ່ການຕ້ອນຮັບ, ທ່ານ ຫງວຽນແທງຟອງ ຕີລາຄາສູງການພົວພັນມິດຕະພາບທີ່ເປັນມູນເຊື້ອ, ຄວາມສາມັກຄີແບບພິເສດ ແລະການຮ່ວມມືຮອບດ້ານລະຫວ່າງຫວຽດນາມ - ລາວ ນັບມື້ນັບພັດທະນາໃນທຸກຂົງເຂດ. ຫວຽດນາມ ແມ່ນໜຶ່ງໃນ 3 ນັກລົງທຶນໃຫຍ່ສຸດຢູ່ ລາວ, ເຊິ່ງໄດ້ປະກອບສ່ວນຊຸກຍູ້ການພົວພັນເສດຖະກິດ, ການຄ້າລະຫວ່າງສອງປະເທດ.
ໃນໄລຍະຈະມາເຖິງນະຄອນໂຮ່ຈີມິນ ຈະຜັນຂະຫຍາຍບັນດາໂຄງການຮ່ວມມືກັບບັນດາທ້ອງຖິ່ນຂອງລາວຕື່ມອີກ ຄື ໂຄງການລ້ຽງງົວໃຫ້ຊີ້ນຂອງນະຄອນຫຼວງວຽງຈັນ, ຈັດຕັ້ງງານຕະຫຼາດນັດການຄ້າ-ການທ່ອງທ່ຽວ; ນອກຈາກນັ້ນ, ພະແນກພົວພັນຕ່າງປະເທດນະຄອນໂຮ່ຈີມິນ ກໍາລັງກະກຽມບັນດາໂຄງການຮ່ວມມືກັບບັນດາທ້ອງຖິ່ນຂອງລາວ ໃນໄລຍະ 2021-2025, ພິເສດແມ່ນບັນດາທ້ອງຖິ່ນແຮກສ່ຽວກັບນະຄອນໂຮ່ຈີມິນ ຄື ຈໍາປາສັກ ແລະວຽງຈັນ.
ສ່ວນ ທ່ານ ແສງເພັດ ຮຸ່ງບຸນຍວງ ໃຫ້ຮູ້ວ່າສອງປະເທດຈະສືບຕໍ່ຜັນຂະຫຍາຍບັນດາໂຄງການຂອງຄະນະກໍາມະການລະຫວ່າງລັດຖະບານລາວ - ຫວຽດນາມ ຢູ່ກອງປະຊຸມຄັ້ງທີ 42, ໃນນັ້ນມີການຮ່ວມມືຕ້ານພະຍາດໂຄວິດ-19, ເປີດດ່ານສາກົນ ແລະບັນດາຖ້ຽວບິນລະຫວ່າງ ລາວ - ຫວຽດນາມ ຍິ່ງໄວກໍ່ຍິ່ງດີ, ຕອບສະໜອງຄວາມຕ້ອງການຂອງປະຊາຊົນສອງປະເທດ, ນໍາມາເຊິ່ງຜົນປະໂຫຍດທາງດ້ານການລົງທຶນ ແລະການຄ້າກໍຄື ວັດທະນະທໍາ, ການສຶກສາ.
ໃນວັນທີ 7 ກໍລະກົດ, ຢູ່ແຂວງບິ່ງເຢືອງ, ທ່ານ ເຈິ່ນວັນນາມ, ເລຂາພັກແຂວງບິ່ງເຢືອງ ໄດ້ໃຫ້ການຕ້ອນຮັບທ່ານ ແສງເພັດ ຮຸ່ງບຸນຍວງ, ເອກອັກຄະລັດຖະທູດວິສາມັນຜູ້ມີອໍານາດເຕັມແຫ່ງ ສປປ ລາວ ປະຈໍາຫວຽດນາມ. ທີ່ການຕ້ອນຮັບ, ສອງຝ່າຍໄດ້ຜັນຂະຫຍາຍບັນດາໂຄງການລົງທຶນປູກຕົ້ນຢາງພາລາ, ກໍ່ສ້າງລະບົບໂຮງງານປຸງແຕ່ງຢາງພາລາ. ຄຽງຂ້າງນັ້ນ, ແຂວງບິ່ງເຢືອງຍັງຕັ້ງໜ້າເຂົ້າຮ່ວມກິດຈະກໍາເຄື່ອນໄຫວທາງສັງຄົມຢູ່ແຂວງຈໍາປາສັກ ແລະບັນດາແຂວງໃກ້ຄຽງຕື່ມອີກ. ແຕ່ລະປີ, ແຂວງບິ່ງເຢືອງ ກໍ່ຈັດຕັ້ງການບໍາລຸງສ້າງ ແລະສະໜອງທຶນການສຶກສາໃຫ້ແກ່ນັກສຶກສາຂອງແຂວງຈໍາປາສັກ.
ແຂວງຄຳມ່ວນຂອງລາວ ພວມສົມທົບກັບແຂວງຮ່າຕີ໋ງ ຍູ້ໄວການກະກຽມເພື່ອລົງມືກໍ່ສ້າງໂຄງການກໍ່ສ້າງລະບົບຊົນລະປະທານຢູ່ເມືອງໜອງບົກ ເຊິ່ງແມ່ນເຂດດິນແດນທີ່ປະທານໂຮ່ຈີມິນ ເຄີຍມີການເຄື່ອນໄຫວປະຕິວັດໃນຊຸມປີໄປຊອກຫາເສັ້ນທາງກູ້ຊາດ. ໂຄງການ “ກໍ່ສ້າງລະບົບຊົນລະປະທານຢູ່ເມືອງໜອງບົກ, ແຂວງຄຳມ່ວນ” ໂດຍແຂວງຮ່າຕີ໋ງ ເປັນເຈົ້າຂອງລົງທຶນດ້ວຍແຫຼ່ງທຶນຊ່ວຍເຫຼືອລ້າຂອງລັດຖະບານຫວຽດນາມ ທີ່ສະຫງວນໃຫ້ລັດຖະບານລາວ.
ໂຄງການລວມມີກິດຈະກຳຕົ້ນຕໍຄື ປ້ອມສູບນໍ້າ, ລະບົບຄອງເໝືອງ, ສົມທົບກັບລະບົບກັນເຈື່ອນຕອນຝັ່ງແມ່ນ້ຳຂອງໄຫຼຜ່ານບ້ານຊຽງວາງ, ເມືອງໜອງບົກ, ດ້ວຍຍອດເງິນລົງທຶນທັງໝົດເກືອບ 300 ຕື້ດົ່ງ. ໂຄງການກໍ່ສ້າງດັ່ງກ່າວໄດ້ຮັບຄວາມຫວັງວ່າຈະປະກອບສ່ວນເຂົ້າໃນການພັດທະນາເສດຖະກິດ-ສັງຄົມຫຼາຍພໍສົມຄວນ, ຮັບປະກັນຊີວິດການເປັນຢູ່ຂອງປະຊາຊົນທ້ອງຖິ່ນ.
ໄຊພອນ